62022CJ0368
PRESUDA SUDA (šesto vijeće)
25. svibnja 2023. (
*1
)
„Zahtjev za prethodnu odluku – Uredba (EEZ) br. 2658/87 – Carinska unija – Zajednička carinska tarifa – Razvrstavanje u carinsku tarifu – Kombinirana nomenklatura – Tarifni broj 7307 – Pribor za cijevi – Tarifni podbroj 73072210 – Naglavci (kolčaci, mufovi)”
U predmetu C‑368/22,
povodom zahtjeva za prethodnu odluku na temelju članka 267. UFEU‑a, koji je uputio Vestre Landsret (Žalbeni sud regije Zapad, Danska), odlukom od 9. svibnja 2022., koju je Sud zaprimio 8. lipnja 2022., u postupku
Skatteministeriet
protiv
Danish Fluid System Technologies A/S,
SUD (šesto vijeće),
u sastavu: P. G. Xuereb (izvjestitelj), predsjednik vijeća, T. von Danwitz i I. Ziemele, suci,
nezavisni odvjetnik: A. M. Collins,
tajnik: A. Calot Escobar,
uzimajući u obzir pisani dio postupka,
uzimajući u obzir očitovanja koja su podnijeli:
–
za dansku vladu, C. Maertens, u svojstvu agenta, uz asistenciju B. Søesa Petersena, advokat,
–
za Europsku komisiju, K. Rasmussen i M. Salyková, u svojstvu agenata,
odlučivši, nakon što je saslušao nezavisnog odvjetnika, da u predmetu odluči bez mišljenja,
donosi sljedeću
Presudu
1
Zahtjev za prethodnu odluku odnosi se na tumačenje tarifnog podbroja 73072210 kombinirane nomenklature iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL 1987., L 256, str. 1.) (SL, posebno izdanje na hrvatskom jeziku, poglavlje 2., svezak 12., str. 3.), kako je izmijenjena Uredbom Vijeća (EZ) br. 254/2000 od 31. siječnja 2000. (SL 2000., L 28, str. 16.) (SL, posebno izdanje na hrvatskom jeziku, poglavlje 2., svezak 2., str. 216.; u daljnjem tekstu: Uredba br. 2658/87), u verzijama koje uzastopno proizlaze iz Uredbe Komisije (EZ) br. 948/2009 od 30. rujna 2009. (SL 2009., L 287, str. 1.), Uredbe Komisije (EU) br. 861/2010 od 5. listopada 2010. (SL 2010., L 284, str. 1.), Uredbe Komisije (EU) br. 1006/2011 od 27. rujna 2011. (SL 2011., L 282, str. 1.) i Provedbene uredbe Komisije (EU) br. 927/2012 od 9. listopada 2012. (SL 2012., L 304, str. 1.) (SL, posebno izdanje na hrvatskom jeziku, poglavlje 2., svezak 23., str. 3.; u daljnjem tekstu: KN).
2
Zahtjev je upućen u okviru spora između Skatteministerieta (Ministarstvo oporezivanja, Danska) i društva Danish Fluid System Technologies A/S (u daljnjem tekstu: društvo DFST) u vezi s razvrstavanjem u carinsku tarifu pet pribora za cijevi.
Pravni okvir
HS
3
Harmonizirani sustav nazivlja i brojčanog označavanja robe (u daljnjem tekstu: HS) uveden je Međunarodnom konvencijom o Harmoniziranom sustavu nazivlja i brojčanog označavanja robe, sklopljenom u Bruxellesu 14. lipnja 1983., u okviru Svjetske carinske organizacije (WCO), i odobrenom, zajedno s njezinim Protokolom o izmjenama od 24. lipnja 1986., u ime Europske ekonomske zajednice, Odlukom Vijeća 87/369/EEZ od 7. travnja 1987. (SL 1987., L 198, str. 1.) (SL, posebno izdanje na hrvatskom jeziku, poglavlje 2., svezak 6., str. 3.). Napomene s objašnjenjem HS‑a izrađene su unutar WCO‑a u skladu s odredbama te konvencije.
4
Na temelju članka 3. stavka 1. točke (a) podtočke 2. navedene konvencije, svaka se ugovorna strana obvezuje primijeniti opća pravila za tumačenje HS‑a kao i sve napomene za odjeljke, poglavlja i tarifne podbrojeve, te da neće izmijeniti opseg odjeljaka, poglavlja, tarifnih brojeva ili podbrojeva.
5
Napomene s objašnjenjem za tarifni broj 7307 HS‑a glase:
„Taj tarifni broj uključuje skup proizvoda od željeza ili čelika koji su prije svega namijenjeni međusobnom spajanju ili povezivanju dviju cijevi ili dijelova cijevi, ili cijevi i nekog drugog sustava, ili pak zatvaranju pojedinih dijelova cijevi, osim određenih predmeta koji, iako su namijenjeni za montažu tuba i cijevi (primjerice, spojnice ili prirubnice koje se pričvršćuju na zidove kako bi držale cijevi, spojnice koje služe pričvršćivanju fleksibilnih cijevi na čvrste dijelove poput tuba, slavina, spojnica itd.), nisu njihov sastavni dio (br. 73.25 ili 73.26).
Njih se povezuje:
–
ili privijčavanjem (zašarafljivanjem) za pribor od lijevanog željeza ili čelika s navojem;
–
ili čeonim zavarivanjem ili zavarivanjem nakon spajanja odnosno pričvršćavanja, za spojnice za zavarivanje od čelika. U slučaju čeonog zavarivanja, krajevi pribora i cijevi odrezani su pravokutno ili skošeni,
–
ili tlačnim kontaktom za odvojivi pribor od čelika.
Pribor za cijevi obuhvaća ravne prirubnice ili prirubnice sa grlom za zavarivanje, koljena i lukove, redukcije, T priključke, križne cijevne elemente i čepove, kuglaste cijevne spojnice za čeono zavarivanje, obilazne lukove, razdjelnike, spojnice za cjevaste ograde, vijke s navojnom čahurom, naglavke i niplove, priključke, sifone, čahure za cijevi, zglobove i spojnice za pričvršćivanje.
[…]”
Oznaka KN
6
Kao što to proizlazi iz članka 1. stavka 1. Uredbe br. 2658/87, KN, koji je utvrdila Europska komisija, uređuje razvrstavanje u carinsku tarifu robe uvezene u Europsku uniju. U njemu se preuzima prvih šest znamenki tarifnih brojeva i podbrojeva iz HS‑a, a samo su sedma i osma znamenka dio njegova vlastitog razvrstavanja.
7
Na temelju članka 12. stavka 1. Uredbe br. 2658/87, Komisija svake godine donosi uredbu kojom se reproducira cjelokupna verzija KN‑a, zajedno s carinskim stopama u skladu s člankom 1., kako proizlazi iz mjera koje su usvojili Vijeće Europske unije ili Komisija. Navedena uredba objavljuje se u Službenom listu Europske unije najkasnije do 31. listopada i primjenjuje se od 1. siječnja sljedeće godine.
8
U skladu s općim pravilima za tumačenje KN‑a koja se nalaze u prvom dijelu odjeljku I. odlomku A Priloga I. Uredbi 2658/87:
„Razvrstavanje robe u [KN] uređuju sljedeća načela.
1.
Naslovi odjeljka, poglavlja i potpoglavlja služe samo za lakše snalaženje; za zakonske potrebe, razvrstavanje se vrši na temelju naziva tarifnih brojeva i svih odgovarajućih napomena uz odjeljke i poglavlja, te na temelju sljedećih pravila, pod uvjetom da iz naziva tarifnih brojeva ili napomena ne proizlazi drukčije.
[…]
6.
Za zakonske potrebe, razvrstavanje robe u podbrojeve tarifnog broja vrši se sukladno nazivu tih podbrojeva i svih odgovarajućih napomena za podbrojeve te, mutatis mutandis, sukladno gore navedenim pravilima, podrazumijevajući da se može uspoređivati samo podbrojeve na istoj razini. U smislu ovog pravila, primjenjuju se i odgovarajuće napomene uz odjeljke i poglavlja, osim ako iz konteksta ne proizlazi drukčije.”
9
Prilog I. Uredbi br. 2658/87 sadržava drugi dio, naslovljen „Popis carinskih stopa”, čiji je odjeljak XV. naslovljen „Obične kovine i proizvodi od običnih kovina”. Taj odjeljak obuhvaća poglavlje 73., naslovljeno „Proizvodi od željeza i čelika”, čiji tarifni broj 7307 glasi:
Oznaka KN
Naziv
Ugovorna stopa carine (%)
Dodatna mjerna jedinica
7307
Pribor za cijevi (na primjer, spojnice, koljena, naglavci), od željeza ili čelika:
– Lijevani pribor
[…]
[…]
[…]
[…]
– Ostalo, od nehrđajućeg čelika
7307 21 00
– – Prirubnice
3,7
–
7307 22
– – Koljena, lukovi i naglavci (kolčaci, mufovi), s navojem
7307 22 10
– – – Naglavci (kolčaci, mufovi)
Slobodno
–
7307 22 90
– – – Koljena i lukovi
3,7
–
7307 23
– – Pribor za čeono zavarivanje
[…]
[…]
[…]
[…]
7307 29
— Ostalo
7307 29 10
– – – S navojem
3,7
–
7307 29 30
– – – Za zavarivanje
3,7
–
7307 29 90
– – – Ostalo
3,7
–
– Ostalo
[…]
[…]
[…]
[…]
10
U skladu s člankom 9. stavkom 1. točkom (a) drugom alinejom Uredbe br. 2658/87, Komisija sastavlja napomene s objašnjenjem KN‑a, koje redovito objavljuje u Službenom listu Europske unije. One objavljene 7. svibnja 2008. (SL 2008., C 112, str. 8.) i 6. svibnja 2011. (SL 2011., C 137, str. 1.), primjenjive u vrijeme uvoza o kojem je riječ u glavnom postupku, ne sadržavaju zasebne napomene za tarifne podbrojeve 73072210 i 73072910 KN‑a.
Integrirana tarifa Europske unije (TARIC)
11
U petoj uvodnoj izjavi Uredbe br. 2658/87 navedeno je:
„budući da se pojedine posebne mjere Zajednice ne mogu urediti u okviru [KN‑a]; budući da je stoga potrebno osnovati dodatne pododjeljke Zajednice te ih uključiti u integriranu tarifu Europskih zajednica (‚TARIC’); […]”
12
Članak 2. te uredbe propisuje:
„[TARIC] koj[i] udovoljava zahtjevima Zajedničke carinske tarife, statističkih podataka vanjske trgovine, gospodarske, poljoprivredne i drugih politika Zajednice koje se odnose na uvoz i izvoz robe, određuje Komisija.
Tarifa se temelji na [KN‑u] i uključuje:
(a)
mjere sadržane u ovoj Uredbi;
(b)
dodatne pododjeljke Zajednice, nazvane ‚podbrojevi TARIC’, koj[i] su potrebn[i] za primjenu posebnih mjera Zajednice popisanih u Prilogu II.;
[…]”
13
Kad je riječ o tarifnom podbroju 73072210 KN‑a, TARIC predviđa dvije oznake, odnosno oznaku TARIC 7307221010 (naglavci za određene vrste letjelica) i oznaku TARIC 7307221090 (ostali naglavci). U pogledu tarifnog podbroja 73072910 KN‑a TARIC sadržava i dvije oznake, odnosno oznaku TARIC 7307291010 (ostali s navojem, za određene vrste letjelica) i oznaku TARIC 7307291090 (ostali s navojem).
Glavni postupak i prethodno pitanje
14
DFST, društvo sa sjedištem u Danskoj, obavlja djelatnost uvoza pribora za cijevi od američkog proizvođača Swagelok. Većina uvezene robe zatim se izvozi uglavnom u Rusiju i Ukrajinu te se upotrebljava za sastavljanje posebno obrađenih cijevi koje se, među ostalim, koriste u farmaceutskoj, petrokemijskoj, naftnoj i plinskoj industriji.
15
Tijekom ljeta 2013. danska porezna tijela provela su nadzor različitih pribora za cijevi koje je društvo DFST uvezlo između listopada 2010. i kolovoza 2013.
16
U okviru tog nadzora ta su tijela za temeljitu inspekciju uzela deset cijevnih spojnica, koje su sve deklarirane kao naglavci s navojem od nehrđajućeg čelika, obuhvaćene oznakom TARIC 7307221090, za koju je predviđena carinska stopa od 0 %. Predmet o kojem odlučuje Vestre Landsret (Žalbeni sud regije Zapad, Danska), koji je sud koji je uputio zahtjev, odnosi se samo na razvrstavanje pet tih proizvoda, odnosno proizvoda br. 2 do 5 i 10 (u daljnjem tekstu: proizvodi o kojima je riječ).
17
U skladu s navodima iz kataloga proizvođača, proizvod br. 2 je straight fitting union (ravna spojnica), proizvod br. 3 odgovara proizvodu straight fitting male connector (ravni muški priključak), proizvod br. 4 je straight fitting female connector (ravni ženski priključak), proizvod br. 5 odgovara proizvodu straight fitting reducer (ravni reduktor), a proizvod br. 10 je tube adapter male (muški cijevni adapter).
18
U svrhu navedenog nadzora danska porezna tijela zatražila su od instituta za analizu Force Technology (u daljnjem tekstu: institut za analizu) da ispita proizvode o kojima je riječ i podnese prijedloge za razvrstavanje.
19
Prema mišljenju instituta za analizu, proizvod br. 2 sastoji se od „male cijevi koja u sredini ima heksagonalni element koji je prikladan za uporabu šesterokutnog ključa i [ima], s obje strane, spojnicu za stezanje s maticom i prstenovima koji čine njezin dio”. Proizvod br. 3 sastoji se od „male cijevi koja u sredini ima heksagonalni element koji je prikladan za uporabu šesterokutnog ključa kao i, s jedne strane, plinskog navoja i, s druge strane, navoja s maticom i prstenovima koji čine njezin dio”. Kad je riječ o proizvodu br. 4, institut smatra da je riječ o „maloj cijevi čija je jedna strana naglavak (female connector), odnosno kraj s unutarnjim navojem, a druga strana stezna spojnica s maticom (nut) s dvama prstenovima”. Proizvod br. 5 sastoji se od „male cijevi koja u sredini ima heksagonalni element koji je prikladan za uporabu šesterokutnog ključa, kao i, s jedne strane, steznu spojnicu s unutarnjim navojem s maticom i prstenovima koji čine njezin dio”. Naposljetku, kad je riječ o proizvodu br. 10, radi se o „maloj cijevi koja u sredini ima heksagonalni element koji je prikladan za uporabu šesterokutnog ključa, kao i, s jedne strane, plinskog navoja”.
20
Institut za analizu zaključio je da se proizvodi o kojima je riječ ne mogu smatrati „naglavcima” jer nije riječ o kratkim dijelovima cijevi, s unutarnjim navojima ili bez navoja, koji omogućavaju spajanje dviju cijevi tako što ih se privijči u dio cijevi ili samo umetne u njega.
21
Odlukom od 15. listopada 2013., pozivajući se na ispitivanje koje je proveo institut za analizu, koji je zaključio da se nijedan od proizvoda o kojima je riječ ne može kvalificirati kao „naglavak”, danska porezna tijela razvrstala su proizvode o kojima je riječ pod oznaku TARIC 7307291090.
22
Društvo DFST pobijalo je tu odluku pred nadležnim upravnim tijelom u tom području, odnosno Landsskatterettenom (Državna porezna komisija, Danska), koji je odlukom od 27. rujna 2019. ocijenio da proizvode o kojima je riječ, koje je smatrao vrstom „straight tube fittings” (ravni pribor za cijevi), ne treba razvrstati pod oznaku TARIC 7307291090 kao druge proizvode s navojem od nehrđajućeg čelika, nego da ih je, s obzirom na njihove objektivne značajke i svojstva, trebalo razvrstati u oznaku TARIC 7307221090, kao naglavke s navojem od nehrđajućeg čelika, u skladu s prvim i šestim općim pravilom za tumačenje KN‑a.
23
Tužbom od 19. prosinca 2019. Ministarstvo oporezivanja podnijelo je tužbu protiv te odluke sudu koji je uputio zahtjev.
24
Ministarstvo oporezivanja pred tim sudom tvrdi da se proizvodi o kojima je riječ ne mogu razvrstati pod oznaku TARIC 7307221090, s obzirom na to da nije riječ o „naglavcima”, nego da su oni obuhvaćeni oznakom 7307291090. Navodi, naime, da svi proizvodi o kojima je riječ imaju vanjski navoj, a neki od njih i stezne prstenove. S obzirom na definicije pojmova „naglavak” i „nipl” u različitim rječnicima i drugim izvorima, iz kojih proizlazi da se pojam „naglavak” definira na način da se odnosi na dio cijevi koji je pandan dijelu cijevi označenom izrazom „nipl” i da se nipl sustavno opisuje na način da ima vanjski navoj, ti se proizvodi stoga ne mogu kvalificirati kao naglavci.
25
Nasuprot tomu, društvo DFST tvrdi, oslanjajući se osobito na napomene s objašnjenjem koje se odnose na broj 7307 KN‑a kao i na opća pravila i načela koja se odnose na razvrstavanje robe u HS, da su proizvodi o kojima je riječ pravilno razvrstani pod oznaku TARIC 7307221090. Smatra da taj zaključak ne dovode u pitanje proizvoljno odabrani izvadci iz rječnika.
26
Navodi da irska obvezujuća tarifna informacija (OTI) s oznakom IE 08NT‑14‑284-03, koja se odnosi na proizvod br. 2, kao i sedam drugih OTI‑ja, usto potvrđuju da porezna tijela drugih država Unije robu poput proizvoda o kojima je riječ razvrstavaju pod oznaku TARIC 7307221090. Osim toga, španjolski OTI s oznakom ES-2014‑000535‑0324/14 dokazuje da naglavak može sadržavati vanjski navoj.
27
U tim je okolnostima Vestre Landsret (Žalbeni sud regije Zapad, Danska) odlučio prekinuti postupak i uputiti Sudu sljedeće prethodno pitanje:
„Treba li tarifni podbroj 73072210 kombinirane nomenklature Zajedničke carinske tarife, kako je izmijenjena Prilogom I. Uredbi [br. 861/2010], tumačiti na način da obuhvaća robu kao što je ona o kojoj je riječ u glavnom postupku?”
O prethodnom pitanju
Uvodne napomene
28
Sud koji je uputio zahtjev u svojem prethodnom pitanju upućuje na KN u verziji koja proizlazi iz Priloga I. Uredbi br. 861/2010, koja se primjenjivala 2011. Međutim, iz informacija koje je dostavio taj sud proizlazi da je uvoz koji je doveo do glavnog postupka ostvaren između listopada 2010. i kolovoza 2013. Stoga se čini, što je ipak na sudu koji je uputio zahtjev da provjeri, da su verzije KN‑a koje su primjenjive u glavnom postupku one koje proizlaze iz Uredbe br. 948/2009, kojom je KN izmijenjen počevši od 1. siječnja 2010., Uredbe br. 861/2010, kojom je KN izmijenjen počevši od 1. siječnja 2011., Uredbe br. 1006/2011, kojom je KN izmijenjen počevši od 1. siječnja 2012., i Provedbene uredbe br. 927/2012, kojom je KN izmijenjen počevši od 1. siječnja 2013.
29
Međutim, budući da je tekst odredaba KN‑a relevantnih za predmet u glavnom postupku isti u svim tim verzijama, dovoljno je ispitati postavljeno pitanje uzimajući u obzir KN u verziji koja proizlazi iz Priloga I. Uredbi br. 861/2010.
Upućeno pitanje
30
Najprije valja napomenuti da, kada je Sudu upućen zahtjev za prethodnu odluku u području tarifnog razvrstavanja, njegova se zadaća sastoji u tome da pojasni kriterije čija će primjena omogućiti sudu koji je uputio zahtjev pravilno razvrstavanje predmetnih proizvoda u KN, a ne u tome da sâm provede to razvrstavanje. To razvrstavanje proizlazi isključivo iz činjenične ocjene koju Sud nije dužan provesti u okviru zahtjeva za prethodnu odluku (presuda od 20. listopada 2022., Mikrotīkls, C‑542/21, EU:C:2022:814, t. 21. i navedena sudska praksa).
31
Valja, međutim, naglasiti da je, prema ustaljenoj sudskoj praksi, u okviru suradnje između nacionalnih sudova i Suda ustanovljene u članku 267. UFEU‑a, na Sudu da nacionalnom sudu pruži koristan odgovor koji će mu omogućiti da riješi spor koji se pred njim vodi. U tom smislu, Sud će prema potrebi preoblikovati pitanja koja su mu postavljena (presuda od 8. rujna 2016., Schenker, C‑409/14, EU:C:2016:643, t. 72. i navedena sudska praksa).
32
U ovom slučaju iz odluke kojom se upućuje prethodno pitanje proizlazi da sud koji je uputio zahtjev u biti pita treba li tarifni podbroj 73072210 KN‑a tumačiti na način da se pribor za cijevi od nehrđajućeg čelika, osim lijevanog pribora, koji ima vanjski navoj i ne čini kratke dijelove cijevi s unutarnjim navojem, te omogućava spajanje dviju cijevi tako što ih se privijči u takav pribor ili samo umetne u navedeni pribor, može smatrati „naglavcima” obuhvaćenima tim tarifnim podbrojem.
33
Iz ustaljene sudske prakse Suda proizlazi da, u interesu pravne sigurnosti i jednostavnijeg nadzora, odlučujući kriterij za razvrstavanje robe u carinsku tarifu treba općenito tražiti u njezinim objektivnim značajkama i svojstvima, kako su određeni u tekstu tarifnog broja KN‑a i napomenama njegova odjeljka ili poglavlja (presuda od 30. travnja 2020., DHL Logistics (Slovakia), C‑810/18, EU:C:2020:336, t. 25. i navedena sudska praksa).
34
U skladu s općim pravilima za tumačenje KN‑a, razvrstavanje robe u tarifne podbrojeve istog tarifnog broja pravno se određuje prema pojmovima iz tih podbrojeva i bilješki podbrojeva, odjeljaka ili poglavlja, pri čemu se za sadržaj naslova odjeljaka, poglavlja ili potpoglavlja smatra da ima samo indikativnu vrijednost.
35
Usto, napomene s objašnjenjem koje je Komisija izradila u pogledu KN‑a i one koje je u vezi s HS‑om usvojio WCO znatno pridonose tumačenju opsega različitih tarifnih brojeva, ali ipak nemaju obvezujuću pravnu snagu. Napomene s objašnjenjem KN‑a, koje ne nadomještaju one HS‑a, moraju se smatrati dopunom potonjih te se zajedno s njima konzultirati (presuda od 15. travnja 2021., Vogel Import Export, C‑62/20, EU:C:2021:288, t. 31. i navedena sudska praksa).
36
U ovom se slučaju tarifni broj 7307 KN‑a odnosi na pribor za cijevi, od željeza ili čelika. On obuhvaća tri kategorije, od kojih je prva označena pojmom „Lijevani pribor”, druga pojmom „Ostalo, od nehrđajućeg čelika”, a treća pojmom „Ostalo”.
37
Među strankama glavnog postupka nesporno je da su proizvodi o kojima je riječ obuhvaćeni drugom od tih kategorija. U toj se kategoriji razlikuju četiri potkategorije, odnosno, kao prvo, „Prirubnice”, kao drugo, „Koljena, lukovi i naglavci (kolčaci, mufovi), s navojem”, među kojima su i „Naglavci (kolčaci, mufovi)” na koje se odnosi podbroj 73072210 KN‑a, kao treće, „Pribor za čeono zavarivanje” i, kao četvrto, „Ostal[i]” pribor za cijevi, uključujući ostali pribor za cijevi s navojem, na koji se odnosi podbroj 73072910 KN‑a. Kad je riječ o preostaloj kategoriji, potonji se podbroj stoga odnosi na pribor za cijevi od nehrđajućeg čelika osim onoga na koji se odnose prve tri potkategorije. Među strankama glavnog postupka nesporno je da su proizvodi o kojima je riječ obuhvaćeni ili drugom ili četvrtom od tih potkategorija, ovisno o tome mogu li se smatrati „naglavcima” s navojem.
38
Stoga valja utvrditi što obuhvaća pojam „Naglavci (kolčaci, mufovi)” u smislu podbroja 73072210 KN‑a.
39
Taj pojam nije definiran ni u KN‑u, ni u HS‑u, ni u napomenama s objašnjenjem KN‑a, ni u napomenama s objašnjenjem HS‑a.
40
U tom kontekstu valja istaknuti da, na temelju ustaljene sudske prakse, značenje i opseg izraza koji nisu definirani u pravu Unije treba odrediti u skladu s uobičajenim smislom u svakodnevnom govoru, uzimajući u obzir kontekst u kojem se oni koriste i ciljeve koji se žele postići propisima kojih su oni dio (presuda od 26. ožujka 2020., Pfizer Consumer Healthcare, C‑182/19, EU:C:2020:243, t. 48. i navedena sudska praksa).
41
Kad je riječ, kao prvo, o uobičajenom smislu pojma „naglavci” u svakodnevnom govoru, iz više rječnika i drugih izvora na koje su upućivala danska porezna tijela, u glavnom postupku, i danska vlada, u svojim pisanim očitovanjima, proizlazi da se na danskom, njemačkom i engleskom jeziku pojam „naglavak” definira kao kratka cijev namijenjena tomu da se njome okruže krajevi dviju cijevi te da na taj način opisani pribor za cijevi čini pandan onomu koji se označava izrazom „nipl”, pri čemu je pribor koji je tako označen definiran na način da može biti gladak ili s vanjskim navojem. Iz toga slijedi da, u skladu s tim rječnicima i izvorima, naglavak, ako nije gladak, može biti samo s unutarnjim navojem, s obzirom na to da inače ne bi mogao okružiti krajeve cijevi koje povezuje.
42
Kao drugo, kad je riječ o kontekstu u kojem se koristi pojam „naglavci”, valja istaknuti, kao prvo, da se čini da su, kao što je to Komisija u biti istaknula u svojim pisanim očitovanjima, brojni izrazi koji označavaju pribor za cijevi u HS‑u, KN‑u, kao i u napomenama s objašnjenjem HS‑a i napomenama s objašnjenjem KN‑a, nadahnuti, u više jezičnih verzija, pojmovima koji odgovaraju određenim oblicima kao što su dijelovi tijela, slova abecede ili odjeća te stoga upućuju na oblik predmetne vrste pribora. Na primjer, čini se da izrazi na danskom jeziku „rørknæ” i „rørbøjninger” („elbows” i „bends” na engleskom jeziku kao i „coudes” i „courbes” na francuskom jeziku) označavaju proizvod koji je, poput koljena (knæ), zakrivljen, kao što i pojam „muffe” („sleeve” na engleskom jeziku i „manchon” na francuskom jeziku) upućuje na to da tako označeni proizvod ima oblik tuljka ili rukava. U tom pogledu, činjenica da se, kao što je društvo DFST tvrdilo u glavnom postupku, izraz na danskom jeziku „muffe” može prevesti na engleski jezik na više načina nije relevantna s obzirom na to da engleska verzija KN‑a koristi riječ „sleeve” za prijevod riječi „naglavak”.
43
Drugo, s obzirom na to da napomene s objašnjenjem koje se odnose na tarifni broj 7307 HS‑a osim na naglavke upućuju i na druge proizvode kao što su to redukcije i spojnice, valja smatrati da te proizvode treba razlikovati od naglavaka. Prema tome, ako bi proizvode o kojima je riječ trebalo smatrati redukcijama i spojnicama, ne bi se moglo smatrati da su obuhvaćeni podbrojem 73072210 KN‑a. Kao što je to Komisija istaknula u svojim pisanim očitovanjima, to bi osobito mogao biti slučaj za proizvode br. 2 i 5, s obzirom na to da je proizvođač te proizvode opisao kao straight fitting union (ravna spojnica) odnosno kao straight fitting reducer (ravni reduktor), za što navodi da je na sudu koji je uputio zahtjev da provjeri.
44
Treće, s obzirom na to da se u napomenama s objašnjenjem HS‑a, navođenjem pojma „naglavci i niplovi”, razlikuju pojmovi „naglavak” i „nipl”, valja smatrati da su naglavak i nipl dva različita proizvoda, od kojih svaki ima svoja vlastita obilježja. Međutim, s obzirom na definicije izraza „nipl” koje se nalaze u više rječnika i izvora, iz kojih proizlazi, kao što je to navedeno u točki 41. ove presude, da niplovi, ako nisu glatki, imaju vanjski navoj, valja zaključiti da samo definicija pojma „naglavak” koju je predložio institut za analizu i koja je navedena u točki 20. ove presude omogućuje razlikovanje naglavaka od niplova.
45
Četvrto, kao što je Komisija istaknula u svojim pisanim očitovanjima, čini se da neki od proizvoda o kojima je riječ imaju značajke više vrsta pribora za cijevi navedenog u KN‑u ili u napomenama s objašnjenjem HS‑a. Budući da, kao što je to navedeno u točki 37. ove presude, kategorija ostalog pribora za cijevi od nehrđajućeg čelika, osim lijevanog pribora, sadržava, uz tri specifičnije potkategorije, među kojima je i ona koja se odnosi na „Koljena, lukov[e] i naglav[ke] (kolča[ke], mufov[e]), s navojem”, potkategoriju „Ostalo”, takve proizvode valja razvrstati u potonji podbroj, odnosno podbroj 73072910 KN‑a, s obzirom na to da ne odgovaraju isključivo pojmu „naglavci”, što je ipak na sudu koji je uputio zahtjev da provjeri.
46
Iz toga slijedi da za pribor za cijevi od nehrđajućeg čelika, osim lijevanog pribora, koji ima vanjski navoj i ne čini kratke dijelove cijevi s unutarnjim navojem, te omogućava spajanje dviju cijevi tako što ih se privijči u takav pribor ili umetne u navedeni pribor treba smatrati da je obuhvaćen podbrojem 73072910 KN‑a.
47
Ta ocjena nije dovedena u pitanje praksom određenih država članica u području OTI‑ja. Naime, iz Komisijinih pisanih očitovanja proizlazi da je irski OTI koji nosi oznaku IE 08NT‑14‑284-03, na koji se društvo DFST pozvalo u glavnom postupku, opozvan. Usto, čini se da drugi OTI‑iji, na koje su se stranke glavnog postupka, danska vlada i Komisija pozvale u glavnom postupku odnosno u svojim pisanim očitovanjima u ovom postupku, potvrđuju, uz određene iznimke, navedenu ocjenu.
48
S obzirom na prethodno navedeno, na postavljeno pitanje valja odgovoriti tako da tarifni podbroj 73072210 KN‑a treba tumačiti na način da se pribor za cijevi od nehrđajućeg čelika, osim lijevanog pribora, koji ima vanjski navoj i ne čini kratke dijelove cijevi s unutarnjim navojem, te omogućava spajanje dviju cijevi tako što ih se privijči u takav pribor ili samo umetne u navedeni pribor, ne može smatrati „naglavcima” obuhvaćenima tim tarifnim podbrojem.
Troškovi
49
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Sudu, koji nisu troškovi spomenutih stranaka, ne nadoknađuju se.
Slijedom navedenog, Sud (šesto vijeće) odlučuje:
Tarifni podbroj 73072210 kombinirane nomenklature iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi, kako je izmijenjena Uredbom Vijeća (EZ) br. 254/2000 od 31. siječnja 2000., u verziji koja proizlazi iz Uredbe Komisije (EU) br. 861/2010 od 5. listopada 2010.,
treba tumačiti na način da se:
pribor za cijevi od nehrđajućeg čelika, osim lijevanog pribora, koji ima vanjski navoj i ne čini kratke dijelove cijevi s unutarnjim navojem, te omogućava spajanje dviju cijevi tako što ih se privijči u takav pribor ili samo umetne u navedeni pribor, ne može smatrati „naglavcima” obuhvaćenima tim tarifnim podbrojem.
Potpisi
(
*1
)	Jezik postupka: danski